Folketing
2004-05-18

Endvidere er spørgsmålet blevet rejst over for justitsministeren af Folketingets Udvalg for Forretningsordenen, og justitsministeren har afgivet et svar, der til fulde støtter min tilbageboldenhed med at udlevere det fuldstændige materiale. Derfor har jeg ikke yderligere at tilføje, men skal blot bemærke, at den tidligere regering, som jo var støttet af bl.a. fru Line Barfod og fru Line Barfods parti, anvendte den samme praksis. Jeg skal fremhæve tidligere forsvarsminister Svend Aage Jensbys spørgsmål nr. S 2141 af 29. marts 2000 til daværende skatteminister Ole Stavad, hvor der blev givet fuldstændig det samme svar; dette sagt til fru Line Barfods orientering. Så vil jeg vende mig til lovforslaget og diskussionen i dag. Når man læser betænkningsbidraget og har fulgt debatterne, kan man sige, at der i hovedtrækkene er bred politisk enighed om lovforslagets sigtelinjer for en nyudvikling af Christianiaområdet. Det gælder hensynet til opretning og bevaring af de mange gamle statslige bygninger på området, og det gælder hensynet til opretning af voldanlægget og en fjernelse af de mest indgribende bygninger, der er opført på voldene.